
ACORD DE ASOCIERE
privind înfiinţarea 
Institutului de Cercetări în Sisteme Inteligente de Transport Timişoara

Cap. 1 - PĂRŢILE ACORDULUI
1.1. MUNICIPIUL TIMIŞOARA (MT), cu sediul în Timişoara, strada C.D. Loga nr.1, cod postal 300030, telefon 0256-408300, fax 0256-409635,  având  codul unic de înregistrare 14756336, reprezentat prin Primar, Prof.univ.dr.ing.Nicolae ROBU
1.2. UNIVERSITATEA POLITEHNICA TIMIŞOARA (UPT), cu sediul în Timişoara, Piaţa Victoriei nr. 2, cod postal 300006, telefon 0256-403010, având codul unic de înregistrare 42692982 şi contul  RO22TREZ621504601xxx000505 deschis la  Trezoreria Timişoara reprezentată prin Rector, Prof.univ.dr.ing. Viorel-Aurel ȘERBAN;

1.3. REGIA AUTONOMĂ DE TRANSPORT TIMISOARA (RATT), cu sediul în Timişoara, Bulevardul Take Ionescu nr. 56, cod 300074, telefon 0256- 277700, fax   0256- 433354, reprezentată prin Director general,  dr.ing.  Ioan GOIA,
au convenit încheierea prezentului Acord de asociere, denumit în continuare Acord, după cum urmează:

Cap. 2 - OBIECTUL ACORDULUI
2.1. Asociaţii au hotărât înfiinţarea „Institutului de Cercetări în Sisteme Inteligente de Transport Timișoara”, denumit în continuare Institut, proiect prevăzut în Planul Integrat de Dezvoltare al Municipiului Timișoara: Obiectiv 1, Politica 1.2, poz. 21. 
2.2. Institutul va fi persoană juridică de drept privat fără scop patrimonial.
NOTĂ: Asociaţii vor înfiinţa Institutul în baza OG 26/2000 privind asociaţiile şi fundaţiile şi a OG 57 din 16 august 2002 privind cercetarea ştiinţifică şi dezvoltarea tehnologică
Cap. 3 – SCOPUL ACORDULUI
3.1. Prin înfiinţarea Institutului, Asociaţii urmăresc:

a. concentrarea, integrarea și dezvoltarea potențialului de cercetare existent in Universitatea Politehnica Timisoara (UPT), Primăria Municipiului Timișoara (PMT) și Regia Autonomă de Transport Timișoara (RATT)

b. conceperea, dezvoltarea şi implementarea aplicaţiilor ITS în domeniul rutier, feroviar, aerian, naval, comodal/logistică şi mobilitate urbană (trafic general, transport public persoane, accidentologie, protecţia mediului).

c. dezvoltarea de aplicaţii software pentru probleme de modelare, proiectare şi simulare a proceselor de transport rutier, feroviar, aerian şi naval (similar aplicaţiilor dezvoltate de centre/institute de cercetări existente pe lângă universităţile de profil din lume).

d. transferul tehnologic între Institut şi asociaţi, care sunt şi susţinători ai conceptului de dezvoltare durabilă „Vision Timişoara 2030 – suport la dezvoltarea unui concept durabil pentru infrastructura oraşului Timişoara”.

e. asigurarea (prin spații, dotare și pregătire adecvată) competitivităţii si vizibilităţii internaționale a rezultatelor cercetării efectuate de  către Institut;

f. asigurarea cadrului științific necesar pentru activitatea de cercetare științifică și educativă a studenților, masteranzilor și doctoranzilor, prin participarea la cercetări interdisciplinare și folosirea resurselor oferite de Institut, pentru formarea ca specialiști a tinerilor cercetători in domeniul Sistemelor Inteligente de Transport (ITS);

g. ca acesta să devină un Institut de Cercetări reprezentativ pentru partea de Vest a Romaniei, cu posibilitatea de a intra în circuitul manifestărilor stiințifice/tehnice pe plan european și mondial în domeniul ITS.

3.2. Obiectivele Institutului sunt:

- creșterea mobilitații si siguranței in transportul rutier (inclusiv transportul public), feroviar, aerian si naval, punând accent pe tehnologia centrată pe om; 
- dezvoltarea de tehnologii care sa devină "unelte importante" pentru dezvoltarea capacitații resurselor umane in domeniul ITS.

3.3. Indeplinirea acestor obiective este posibilă prin activitați de cercetare științifică, educaționale, transfer tehnologic, organizatorice,  de integrare (colaborarea cu alte structuri la nivel național si iternațional) și  resursă umană (crearea unui mediu de cercetare de calitate in ITS pentru instruirea studenților si a personalului cu activitați in ITS). 

Cap. 4 – DURATA ACORDULUI
4.1. Prezentul Acord se încheie până la înfiinţarea Institutului.
4.2. Ulterior înfiinţării Institutului, prin Statutul acestuia, se vor prevedea modul de funcţionare, administrare, patrimoniu, etc. şi de încetare a acestuia.
Cap. 5 - OBLIGAŢIILE PARTILOR
5.1. În vederea înfiinţării Institutului,  părţile au următoarele obligaţii:

5.1.1. Municipiul Timişoara

Va întocmi şi depune documentele necesare obţinerii finanţării nerambursabile.
5.1.2. Universitatea Politehnica Timişoara
La înfiinţare va acorda drept de administrare în privinţa unei suprafeţe de teren aflată în proprietatea sa, înscrisă în CF nr. 435032 situată în municipiul Timişoara, strada Treboniu Laurean nr. 15, împreună cu clădirile şi infrastructura existentă pe aceasta, unde vor funcţiona o parte din laboratoarele de specialitate ale UPT - care vor fi identificate ulterior - (activitate didactică formativă conexă Institutului), ca parte integrantă a Institutului.
Va pune la dispoziţie Studiul de fezabilitate pentru investiția "Institutul de Cercetări in Sisteme Inteligente de Transport Timișoara", studiu finanţat şi realizat de aceasta.
5.1.3. Regia Autonomă de Transport Timişoara

Va contribui cu o suprafaţă de teren aflată în administrare, înscrisă în CF nr. ________ situată în Timişoara, Bv. Dâmboviţa nr. 1-3, necesară realizarii unui Poligon de accidentologie rutieră, ca parte a infrastructurii nou create.

5.2. Părţile convin ca, pe suprafaţa de teren pentru care Universitatea Politehnica Timişoara acordă dreptul de administrare, să edifice o clădire, conform PID, care va găzdui Institutul de Cercetări în Sisteme Inteligente de Transport Timișoara, institut ce face obiectul prezentului acord. În acest sens, asociaţii vor face demersuri pentru asigurarea finanţării nerambursabile care se va derula prin şi sub coordonarea Municipiului Timișoara (ca lider si titular al investiției) si a UPT (ca sublider și beneficiar).
5.3. Părţile se angajează să pună cu titlu gratuit la dispoziţia exclusivă a Institutului de Cercetări în Sisteme Inteligente de Transport Timișoara clădirea/clădirile care se va/vor realiza în condiţiile mai sus menţionate. 
5.4 . Părţile (membrii fondatori) vor stabili prin actul constitutiv şi statut, în caz de dizolvare şi lichidare a Institutului, destinaţia bunurilor patrimoniale şi nepatrimoniale.
Cap. 6 - MODALITATI DE ÎNCETARE A ACORDULUI

Incetarea prezentului acord, se poate face în următoarele condiţii:

· La data înfiinţării Institutului;
· Fiecare Parte poate notifica celorlalte Părţi încetarea prezentului Acord în ceea ce o priveşte, cu un preaviz de 90 de zile;

· În cazul nerespectării obligaţiilor asumate de către oricare dintre Părţi.

Cap. 7 – FORŢA MAJORĂ ŞI CAZUL FORTUIT

7.1. Forţa majoră şi cazul fortuit apără de răspundere partea care o invocă, în conformitate cu prevederile legale.

Cap. 8 - LITIGII

8.1. Litigiile rezultate în urma acestui acord se rezolvă pe cale amiabilă între părţi în termen de 30 zile. In cazul în care Părţile nu reuşesc să rezolve litigiile pe cale amiabilă, acestea  se pot adresa instanţelor judecătoreşti competente.
Prezentul acord s-a încheiat în 3 (trei) exemplare originale astăzi ______, câte un exemplar pentru fiecare asociat.

